AZ EURÓPAI PARLAMENT ÉS A TANÁCS 2008/102/EK IRÁNYELVE
(2008. november 19.)
a vadon élő madarak védelméről szóló 79/409/EGK tanácsi irányelvnek a Bizottságra ruházott végrehajtási hatáskörökre figyelemmel történő módosításáról
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 175. cikke (1) bekezdésére,
tekintettel a Bizottság javaslatára,
tekintettel az Európai Gazdasági és Szociális Bizottság véleményére (1),
a Régiók Bizottságával folytatott konzultációt követően,
a Szerződés 251. cikkében megállapított eljárásnak megfelelően (2),
mivel:
(1)
A 79/409/EGK tanácsi irányelv (3) előírja, hogy egyes intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozattal (4) összhangban kell elfogadni.
(2)
Az 1999/468/EK határozatot a 2006/512/EK tanácsi határozat (5) módosította, amely bevezette az ellenőrzéssel történő szabályozási bizottsági eljárást az olyan általános hatályú intézkedések elfogadásához, amelyek a Szerződés 251. cikkében meghatározott eljárás alapján elfogadott alap jogi aktusok nem alapvető fontosságú elemeinek módosítását szolgálják, ideértve néhány ilyen elem törlését vagy a jogi aktusok új, nem alapvető fontosságú elemekkel történő kiegészítését is.
(3)
A 2006/512/EK határozatról szóló európai parlamenti, tanácsi és bizottsági nyilatkozattal (6) összhangban ahhoz, hogy az ellenőrzéssel történő szabályozási bizottsági eljárást alkalmazni lehessen olyan, a Szerződés 251. cikkében meghatározott eljárás alapján elfogadott jogi aktusokra, amelyek már hatályban vannak, ezeket a jogi aktusokat az alkalmazandó eljárásokkal összhangban ki kell igazítani.
(4)
A Bizottságot fel kell hatalmazni különösen arra, hogy a 79/409/EGK irányelv egyes mellékleteit módosítsa a tudományos és műszaki fejlődés tükrében. Mivel ezek az intézkedések általános hatályúak és a 79/409/EGK irányelv nem alapvető fontosságú elemeinek módosítására, többek között az irányelv új, nem alapvető fontosságú elemekkel történő kiegészítésére irányulnak, azokat az 1999/468/EK határozat 5a. cikkében meghatározott, ellenőrzéssel történő szabályozási bizottsági eljárással összhangban kell elfogadni.
(5)
A 79/409/EGK irányelvet ezért a ennek megfelelően módosítani kell.
(6)
Mivel a 79/409/EGK irányelv tekintetében tett módosítások technikai természetűek, és csak a komitológiai eljárásokat érintik, azokat a tagállamoknak nem kell átültetniük. Ilyen rendelkezésekre ezért nincs szükség,
ELFOGADTA EZT AZ IRÁNYELVET:
1. cikk
A 79/409/EGK irányelv a következőképpen módosul:
1.
A 15. cikk helyébe a következő szöveg lép:
„15. cikk
Az irányelv I. és V. mellékletének a műszaki és tudományos fejlődéshez történő hozzáigazításához szükséges módosításokat, valamint a 6. cikk (4) bekezdésének második albekezdésében említett módosításokat el kell fogadni. Ezeket az - ezen irányelv nem alapvető fontosságú elemeinek módosítására irányuló - intézkedéseket a 17. cikk (2) bekezdésében említett, ellenőrzéssel történő szabályozási bizottsági eljárással összhangban kell elfogadni.”
2.
A 17. cikk helyébe a következő szöveg lép:
„17. cikk
(1) A Bizottságot a műszaki és tudományos fejlődéshez történő hozzáigazítással foglalkozó bizottság segíti.
(2) Az e bekezdésre történő hivatkozáskor az 1999/468/EK határozat 5a. cikkének (1)-(4) bekezdését és 7. cikkét kell alkalmazni, figyelemmel a 8. cikkének rendelkezéseire is.”
2. cikk
Ez az irányelv az Európai Unió Hivatalos Lapjában történő kihirdetését követő huszadik napon lép hatályba.
3. cikk
Ennek az irányelvnek a tagállamok a címzettjei.
Kelt Strasbourgban, 2008. november 19-én.